### ΟΜΗΡΟΥ ΟΔΥΣΣΕΙΑ

### ι 240-512

**Στόχοι**: οι μαθητές:

* να κατανοήσουν το περιεχόμενο της ενότητας
* να κατανοήσουν την πρωτοπρόσωπη αναδρομική αφήγηση ως αφηγηματική τεχνική
* να κρίνουν το ήθος του Οδυσσέα και το ήθος του Κύκλωπα
* να αντιληφθούν την αναμέτρηση Οδυσσέα-Πολύφημου ως σύγκρουση του πνεύματος με τη σωματική βία
* να κατανοήσουν την ηθική αρχή ύβρη-νέμεση-τίση, που διέπει τη δράση των ηρώων της Οδύσσειας
* να κατανοήσουν την ηθική σημασία της τύφλωσης του Πολύφημου
* να γνωρίσουν τρόπους πλουτισμού στην ομηρική εποχή
* να αντιληφθούν τον ανθρωποκεντρισμό της *Οδύσσειας*.

### Επεξεργασία του κειμένου:

[Σύνδεση με τα προηγούμενα: χρόνος δράσης της *Oδύσσειας* → βράδυ μετά 33η μέρα / 2ο βράδυ στο παλάτι του Αλκίνοου – Απόλογοι].

**1. Ανάγνωση της ενότητας.**

**2. Ποιο είναι το θέμα της ενότητας;** (τίτλος: Ο Οδυσσέας και οι σύντροφοί του στη σπηλιά του Κύκλωπα – Αναμέτρηση του ήρωα με τον Πολύφημο)

**3. Ποιος αφηγείται και σε τι πρόσωπο;** (ο Οδυσσέας – α΄ πρόσωπο πληθυντικό – πρωτοπρόσωπη αναδρομική αφήγηση / βλ. σ. 24 σχολ. εγχ. και σχόλιο 3 σ. 47)

**4. Διηγηθείτε με δικά σας λόγια** την περιπέτεια του Οδυσσέα και των συντρόφων του στη σπηλιά του Κύκλωπα.

**5. Γιατί ο Οδυσσέας ήθελε να παραμείνει στη σπηλιά, ενώ οι σύντροφοί του τον παρακινούσαν να φύγουν;** (253-254: ήθος: περίεργος, φιλομαθής, με δίψα για γνώση)

**6. Να περιγράψετε την είσοδο του Κύκλωπα στη σπηλιά και τις ασχολίες του. Τι εντύπωση προκαλεί;** (259-270: … *ασήκωτο φορτιό με ξεραμένα ξύλα … όπως το ξεφορτώθηκε … ξεσήκωσε ορυμαγδό. Tρομάζοντας τότε κι εμείς … εκείνος μπάζει τα παχιά του ζώα ... φράζει το άνοιγμα, ψηλά σηκώνοντας τεράστιο λίθο και βαρύ ... να αρμέγει πρόβατα και γίδια* … – αφενός, βουκολική εικόνα, σε συνδυασμό με την περιγραφή της σπηλιάς / 242-244, από τον χώρο της τυροκομίας – αφετέρου, βαριά ατμόσφαιρα από τους τεράστιους όγκους και τον πάταγο → τρόμος των αντρών, που επιτείνεται από την άγρια φωνή και το ένα μάτι του Κύκλωπα, στη συνέχεια)

**7. Για ποιους λόγους ταξίδευαν οι άνθρωποι στην ομηρική εποχή, σύμφωνα με τα λόγια του Κύκλωπα στους στίχους 278-281;** (α) εμπόριο – β) ληστεία - πειρατεία / αποδεκτός τρόπος πλουτισμού)

**8. Τι ζητάει ο Οδυσσέας από τον Πολύφημο και πώς ενισχύει το αίτημά του;** (284-297: φιλοξενία με όλους τους κανόνες / τα δώρα από φιλοξενία μέσο πλουτισμού – υποδεικνύει στον Κύκλωπα σεβασμό προς τον Ικέσιο και Ξένιο Δία)

**9. Πώς κρίνετε την απάντηση του Πολύφημου στους στίχους 300-304;** (πρωτόγονη και υβριστική – ο Πολύφημος διαπράττει ύβρη, διότι α) δεν υπολογίζει τους θεούς, β) δε θα σεβαστεί τον Οδυσσέα και τους συντρόφους του ως ικέτες και ξένους – έτσι θα προκαλέσει τη νέμεση / οργή των θεών, που θα επιφέρει την τίση / τιμωρία / βλ. και σ. 99 σχολ. εγχ. – η τριαδική αρχή *ύβρις-νέμεσις-τίσις* διέπει τη δράση των ομηρικών ηρώων)

**10. Σε ποια ενέργεια προβαίνει ο Κύκλωπας μετά τον διάλογό του με τον Οδυσσέα; Τι αντίδραση προκαλεί στον Οδυσσέα και τους συντρόφους του;** (318-328: ανθρωποφαγία – ο Κύκλωπας εκπροσωπεί την άλογη δύναμη και την ωμή βία – σκηνή βάρβαρη και κανιβαλική / πολύ ρεαλιστική – προκαλεί τρόμο και φρίκη / οι άντρες συγκλονίζονται)

**11. Στην περιπέτειά του με τον Κύκλωπα, ο Οδυσσέας ηθογραφείται φρόνιμος-έξυπνος-συνετός, πανούργος-επινοητικός-πολύτροπος, θαρραλέος-τολμηρός. Ποιες ενέργειές του δικαιολογούν αυτούς τους χαρακτηρισμούς;** (284, 331-333: θαρραλέος, τολμηρός – 310-315: …*εμένα όμως, που πολλά ο νους μου κόβει, ο δόλος δεν μου ξέφυγε*… / ψευδής απάντηση για το καράβι / δόλιος, πονηρός, πανούργος / και *φιλέταιρος* – 331-337: …*δεύτερη όμως σκέψη με συγκράτησε*… / σκέφτηκε να σκοτώσει τον Πολύφημο με το σπαθί του, μετά όμως ποιος θα μετακινούσε τον τεράστιο λίθο που έκλεινε την είσοδο της σπηλιάς – σκέφτεται και ενεργεί / φρόνιμος, έξυπνος, συνετός, προνοητικός / εκπροσωπεί τη δύναμη του πνεύματος – 350 κ.ε.: …*βυσσοδομούσα το κακό… Kι όπως σκεφτόμουν μόνος μου, αυτή μου φάνηκε η πιο καλή βουλή… που το όνομά μου τους απάτησε κι η τέλεια έμπνευσή μου*… / πολύτροπος → ετοιμάζει τον πάσσαλο – μεθάει τον Πολύφημο με το κρασί – δίνει ψεύτικο και παραπλανητικό όνομα: *Ούτις* / που θα ακυρώσει τη βοήθεια από τους άλλους Κύκλωπες – χρησιμοποιεί τα κριάρια για τη διαφυγή τους από τη σπηλιά / δόλιος, πονηρός, πανούργος, προνοητικός, επινοητικός, εφευρετικός / ως προς τη σύλληψη του σχεδίου – ως προς την εφαρμογή του, ο Οδυσσέας είναι θαρραλέος, τολμηρός, γενναίος)

**12. Ποιον από τους τέσσερις δόλους του Οδυσσέα θεωρείτε πιο αποτελεσματικό και γιατί;** (το κρασί – γιατί καθιστά ανενεργό τον Κύκλωπα, ώστε να μπορέσει ο Οδυσσέας να τον τυφλώσει)

**13. Πώς ηθογραφείται ο Κύκλωπας Πολύφημος;** (277, 283, 299-307, 317-330, 344, 382, 393-402, 411-413, 454-455, 491, 495-506: με τεράστια σωματική διάπλαση και υπεράνθρωπη σωματική δύναμη, γίγαντας – άγριος, πρωτόγονος, ανθρωποφάγος – απολίτιστος, αφιλόξενος, ασεβής, υβριστής – αφελής, ανόητος, μωρός – με έναν τρυφερό τόνο στη φωνή του όταν μιλάει στο αγαπημένο του κριάρι)

**14. Πώς δικαιολογείται ηθικά η τύφλωση του Πολύφημου;** (είναι η τιμωρία για την ύβρη του απέναντι στους θεούς, τον Ικέσιο και Ξένιο Δία και τους φιλοξενούμενούς του)

**15. Σε ποιο συμπέρασμα οδηγεί η επίτευξη του Οδυσσέα να τυφλώσει τον Πολύφημο και έτσι να σωθούν αυτός και οι σύντροφοί του;** (όλο το σχέδιο για την αντιμετώπιση του Πολύφημου βασίζεται στον δόλο = εξαπάτηση → μόνο με αυτόν τον τρόπο θα μπορούσε ο Οδυσσέας να αντισταθμίσει την υπεράνθρωπη σωματική δύναμη του Κύκλωπα και αυτό κάνει – αφού τον μεθάει, τον τυφλώνει, και με το όνομα *Ούτις* εξουδετερώνει κάθε πιθανή βοήθεια από τους άλλους Κύκλωπες – πρόκειται για μια αναμέτρηση ανάμεσα στην υπεράνθρωπη σωματική δύναμη και το ανθρώπινο πνεύμα, όπου νικητής βγαίνει το τελευταίο – ο άνθρωπος / Οδυσσέας με το μυαλό / εξυπνάδα του νικά τον γίγαντα → ανθρωποκεντρικός χαρακτήρας της *Οδύσσειας*)

[\*Το παραμύθι της σύγκρουσης ενός ήρωα με έναν μονόφθαλμο γίγαντα είναι πανάρχαιο και προομηρικό – υπάρχουν περίπου εκατό παραλλαγές σε όλο τον κόσμο – προσθήκες του Ομήρου: α) το όνομα *Ούτις* και β) το κρασί.]

### Εργασίες:

1) Ποιους δόλους επιστρατεύει ο Οδυσσέας για να αντιμετωπίσει τον Πολύφημο; Ποιον κρίνετε πιο αποτελεσματικό και γιατί;

2) Στην ενότητα αυτή ο Οδυσσέας ηθογραφείται πολύτροπος, συνετός και θαρραλέος. Να δικαιολογήσετε αυτούς τους χαρακτηρισμούς.

3) Να ηθογραφήσετε τον Πολύφημο.

4) Tι όπλα διέθεσαν στη μεταξύ τους αναμέτρηση ο Oδυσσέας κι ο Πολύφημος και ποιο υπερίσχυσε; (σχολ. εγχ. σ. 95)

5) Ποια στοιχεία των στίχων 259-266 δίνουν την εντύπωση ότι ο Πολύφημος είναι υπερφυσικά δυνατός; (σχολ. εγχ. σ. 95)

6) Ποιο σχέδιο σωτηρίας σκέφτηκε πρώτα ο Oδυσσέας και γιατί το απέρριψε; (βοηθούν οι στίχοι 331-338) . (σχολ. εγχ. σ. 95)

7) Να συγκρίνετε την κοινωνία και τον πολιτισμό των Κυκλώπων με την κοινωνία και τον πολιτισμό των Φαιάκων.

8) Κάποια / ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.